ENA macawa sa oti au a laki siga dua mai na yanuyanu vakaturaga o Koro ena noqu lewena voli nai lakolako mai na Matabose ni Yavu ni Vakavulewa (Constitution Commission) ka ra soli vakatutu mai kina na lewe ni Tikina Vakaturaga e rua - o Mudu kei Cawa.
Au gadreva meu taura na gauna vinaka oqo meu tauca na vakavinavinaka levu ena vuku ni veiciqomi kei na veiqaravi totoka e dau vakayacori vei keitou ena veivanua kece sara keitou sa taleva oti ena veiyasai Viti, bau kina o Koro.
Ia, ni mai cava ga na soli vakatutu ena yakavi ni Tusiti sa dromu, era qai kerei au na turaga kei na marama ni Mudu me keimami veitalanoa mada vakalailai ena bati ni dua na tanoa lailai ena loma ni nodra valenisoqo me tavusoi ga kina eso na ulutaga au dau kaburaka tiko ena walesi ena veimacawa ka vakakina ena volagauna totoka oqo Nai Lalakai.
E mani kerea kina e dua na turaga ni Mudu meu vakamacalataka mada na bibi ni vakawati vei ira na wekada na Idia, vakabibi o ira na Lotu Idu, dina ga ni tautauvata tu ga na mata ni meke era meketa kei ira na Lotu Islam ka vakina o ira na Sikh.
Ia, au nanuma mena qai tavusoi yani ena macawa mai qo na ulutaga oqori kau na tovolea meu vukei kemuni nikua ena vuku ni ulutaga sa toka oqori e cake - ena nodra okata na Lotu Idu na matanisiga me kalou. Taumada, era vakatoka na matanisiga me Surya Narayan ka kena i balebale na Rarama sa Daudina.
Na matanisiga e sai vakatakilakila ni dina, dodonu, savasava, yalodei, yalododonu, me vaka na sere eda dau lagata, ka vakaraitaka talega ni tiko taucoko kina na kaukauwa ni bula e solia na kalou, ka vakararavi ka vakanuinui kina na veika bula kecega e vuravura.
Kevaka e vakaruburubu na matanisiga me dua se rua na vula, au vakabauta ni sa na lutu na uca cevata e Viti, ia kevaka me sega ni cila ena loma ni rua se tolu na yabaki, sa na mate na veika bula kecega, vakabibi na tamata.
O ira na Lotu Idu era vakabauta ni tiko na kalou ena loma ni matanisiga ka ra okata kina me kalou talega ko koya baleta ni tiko kina na kaukauwa kecega ni kalou levu eda qarava tiko.
Ena mataka lailai eda na raici ira nira luvata nodrai sulu vakanamata ki nai cabecabe ni siga ka masuti koya me kerea kina na nona veivakalougatataki ka cilavi koya talega na kena rarama me vakararamataka na nona rai.
Nai naki ni nona luvata nonai sulu me rawa ni cilava na kuli ni yagona na rarama malumu ni mataka caca ka vakatokai ena vosa vakaidia me kiran ka me vakasavasavataka na yagona.
Kena i karua, me vosa vakalougatataki koya o Surya Narayan me dinata nonai tavi ena loma ni siga oya me vaka ena dinata tiko nonai tavi o matanisiga ni yalododonu ka me rau salavata se veitokani voli me vaka rau salavata ka veilomani e rua na veitau se veiwatini.
Kena i balebale oqori, ke cila katakata tu na siga, me kua ni rerevaka se drovaka, ia me cakacaka tiko ga, ni sa qarava tiko nona kalou daudina o Surya Narayan. Me qai sega vakacava na rawa-ka ni sa toka mada ga kina e dua na veidinadinati ka titobu na kenai balebale ni vakabauta?
Sa qai vakacava na bulabula ni nonai teitei kei na levu ni kena kakana ni sa semati koya rawa tu vei koya ka solia na kaukauwa kecega?
Me qai sega vakacava na yaloqaqa, na yalodei, na vakasama kei na kila-ka ni sa sega na cakacaka me rau tautauvata kaya?
Au tukuna vei ira na turaga kei na marama ni Mudu ni o ira na Idia era taleitaka na matanisiga, ia o keda eda totolo ni drovaka ka vaqara na vanua meda vakaruru kina ka so era sa dau cegu sara ga na cakacaka nira sa sega ni taura rawa na katakata ni siga.
E levu sara talega vei keda era sa sega ni rawata na cakacaka ena katakata ni siga ena levu ni nodra rerevaka na siga ka laki vakavuna mera dravudravua ni sa sega mai vale na kakana, baleta eda na qai kana ga kevaka eda buno me vaka na vosa ni Kalou vei Atama.
Au kerea meda kua talega ni rerevaka na matanisiga ni sa vurevure ni kaukauwa ni kalou ko koya ka na levu ka sautu na keda kei na meda kevaka eda dau cakacaka ka teitei tiko, vorata na katakata ni siga, eda na qai tauca vakaidina na vuana.
Me vaka e kaya tiko e dua na qaqa ni sere ni lotu Wesele, Mo cakacaka tikoga, na kemui sau sa vuni tu kau vakadinadinataka ni na vakaikuritaka na Kalou na noda sasaga kevaka eda taleitaka na matanisiga ka sega ni drovaka se rerevaka.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn